Albert Kuqi

Albert Kuqi (s. 14. helmikuuta 1992 Mikkeli) on suomalainen rikollinen ja entinen jalkapalloilija ja taustaltaan Kosovon albaani. Hän pelasi urallaan muun muassa Veikkausliigassa Hakan ja Hongan joukkueissa. Kuqin veljet Shefki ja Njazi ovat tulleet tunnetuiksi jalkapalloilijoina.

Helsingin käräjäoikeus tuomitsi Kuqin 26. syyskuuta 2025 kahdeksan vuoden vankeuteen kolmesta törkeästä huumausainerikoksesta.

 Jalkapalloura 
Kuqi pelasi junioriurallaan HJK:ssa, AC Allianssissa ja Gnistanissa. Hän allekirjoitti helmikuussa 2011 Hakan kanssa yksivuotisen sopimuksen, johon sisältyi optio toisesta vuodesta. Hän pelasi kaudella 2011 kymmenen ottelua Veikkausliigassa. Kaudella 2012 Kuqi pelasi lainalla EIF:ssä Kakkosessa, jossa hän teki 14 maalia 25 ottelussa. Kaudella 2014 hän pelasi Hongassa viisi ottelua Veikkausliigassa. Kuqin viimeinen seura oli VJS kaudella 2017.

 Huumausainerikostuomio 
Helsingin poliisilaitoksen ammattimaisen rikollisuuden tutkintayksikkö paljasti vuosina 2024–2025 laajan kokaiinin maahantuonti- ja levityskokonaisuuden, jossa järjestäytynyt rikollisryhmä toi Belgiasta Suomeen vähintään 15 kiloa kokaiinia. Poliisi takavarikoi esitutkinnan aikana noin viisi kiloa kokaiinia, noin 30 kiloa marihuanaa ja yli 100 000 euroa väärennettyjä seteleitä. Kokaiinia levitettiin järjestelmällisesti jälleenmyyjille pääkaupunkiseudulle, ja rikollisryhmän satojen tuhansien eurojen rikoshyöty ohjattiin Kosovoon ja Belgiaan.

 Rikollisryhmän rakenne 
Esitutkinnan mukaan rikollisryhmä koostui tiiviistä neljän henkilön ydinryhmästä, johon kuuluivat kosovolainen Lulzim Gerxhaliu, albanialainen Ergi Tusha, B.S sekä Kuqi.Esitutkintapöytäkirja 5500/R/11315/25. Helsingin poliisilaitos, 2025. Ydinryhmän jäsenten keskinäistä lojaalisuutta tuki heidän sukulaisuutensa sekä yhteinen kielellinen ja kulttuurinen tausta; Kuqi tunsi Gerxhaliun lapsuudesta saakka, sillä Gerxhaliu on Kuqin veljien vaimojen veli. Ydinryhmän lisäksi rikolliseen toimintaan osallistui useita muita henkilöitä erilaisissa avustavissa rooleissa.

Gerxhaliun ja Tushan vastuulla oli kokaiinin maahantuonnin järjestäminen Belgiasta sekä levitystoiminnan organisointi Suomessa. Molemmat asuivat Belgiassa ja vierailivat Suomessa säännöllisesti. Ryhmä käytti kokaiinin salakuljetukseen erillistä Sveitsistä organisoitua kuljetusorganisaatiota.

 Kuqin rooli 
Kuqi toimi esitutkinnan mukaan yhtenä rikoskokonaisuuden keskeisistä toimijoista Suomessa. Hänen konkreettisiin tehtäviinsä kuuluivat asuntojen vuokraaminen epävirallisilta markkinoilta huumausaineiden varastointia ja levitystä varten, prepaid-puhelinliittymien hankinta viranomaisten jäljityksen vaikeuttamiseksi, asiakkaiden etsiminen kokaiinin myyntiä varten sekä myyntituottojen kerääminen asiakkailta ja niiden toimittaminen eteenpäin ryhmän muille jäsenille.

Kuqi vuokrasi rikollisryhmän käyttöön asunnot Tikkurilasta Asematieltä ja Lauttasaaresta Isokaarelta. Tikkurilan asuntoon hän asensi yhdessä yrityksensä työntekijän kanssa valvontakameran, jolla rikollisryhmä seurasi etäältä asunnossa tapahtuvaa huumausaineiden säilytystä ja levitystä. Kuqi hankki asiakkaiksi ainakin kolme henkilöä: Jani Rannan tuttavansa Hannu Roseliuksen kautta, Jani Katajajuuren tuttavansa kautta ja kolmannen henkilön suoraan.

 Kokaiinin salakuljetus 
Kokaiini tuotiin Suomeen kolmessa erässä, yhteensä vähintään 15 kiloa. Ensimmäinen noin neljän kilon erä saapui Suomeen elokuussa 2024 ja sitä varastoitiin Tikkurilan asunnossa.

Toinen noin seitsemän kilon erä saapui 23. lokakuuta 2024, kun Sveitsissä asuva kuriiri perheineen (puoliso ja alle 3-vuotias lapsi) saapui laivalla Tallinnasta Helsingin Länsisatamaan Sveitsin rekisterikilvillä varustetulla Volvo XC40 -henkilöautolla. Gerxhaliu soitti Kuqille ja pyysi tätä järjestämään majoituksen perheelle. Kuqi kyyditsi perheen Clarion Hotel Mestariin Helsingin keskustassa ja sai kuljettajalta auton avaimet. Gerxhaliun ohjeiden mukaisesti Kuqi järjesti kokaiinien siirron autosta Lauttasaaren asuntoon. Kolmas noin neljän kilon erä saapui 10. marraskuuta 2024 samalla sveitsiläisrekisterisellä autolla Tallinnasta.

 Rikoshyödyn siirto ulkomaille 
Rikollisryhmä siirsi kokaiinin myynnistä saatuja käteisvaroja Belgiaan ja Kosovoon. Alkuvaiheessa rahoja kuljetettiin ihmiskuriireilla: elokuussa 2024 Kuqi toimitti 50 000 euroa Tushan seurueelle Helsinki-Vantaan lentokentän Holiday Inn -hotellille, ja syyskuussa 2024 hän kuljetti 22 500 euroa samalle hotellille neljälle miehelle, jotka joutuivat maasta poistuessaan Tullin tarkastukseen.

Tullitarkastusten jälkeen ryhmä siirtyi käyttämään laitonta kansainvälistä rahakuriiripalvelua. Palvelun toimintatapana oli noutaa käteisvarat sovitusta paikasta Suomessa, minkä jälkeen ne olivat nostettavissa missä maassa tahansa. Palvelu peri siirroista 6,5–8 prosentin palkkion. Rahakuriipalvelu käytti asiakkaiden tunnistamiseen "tokeneita" eli ennalta sovittuja seteleiden ja niiden sarjanumeroiden kuvia. Kuqi kuljetti rahoja rahakuriiripalvelun edustajille useita kertoja Gerxhaliun ja Tushan ohjeiden mukaisesti, ainakin Vantaalle, Espooseen ja Helsinkiin.

 Esitutkinta ja kiinniotot 
Poliisi tarkkaili rikollisryhmän toimintaa televalvonnalla ja suunnitelmallisella tarkkailulla. 12. maaliskuuta 2025 poliisi otti Tushan ja albanialaisen Klei Qirjazin kiinni sen jälkeen, kun Tusha oli luovuttanut Qirjazille kaksi kiloa kokaiinia Oulunkylässä. Qirjazin asunnosta takavarikoitiin noin kaksi kiloa kokaiinia, 34,78 kiloa marihuanaa sekä väärennettyjä seteleitä 70 770 euroa. Tushan hallinnoimasta huoneesta takavarikoitiin lisäksi väärennettyjä seteleitä 83 140 euroa. Samana päivänä poliisi suoritti kotietsinnän Lauttasaaren Isokaaren asunnossa ja takavarikoi keittiön kaapin alasokkelista piilotettuna 3,4 kiloa kokaiinia.

Kuqi otettiin kiinni 2. toukokuuta 2025. Poliisi suoritti tuolloin kotietsinnän hänen asunnossaan Espoossa sekä paikanetsinnän hänen yrityksensä Qemiq Oy:n toimistotiloissa Helsingissä, varastotilassa ja kahdessa autossa. Yrityksen toimistotilan kattorakenteista löydettiin piilotettuna 210 Diapam-tablettia ja 21 Rivotril-tablettia, joihin Kuqilla ei ollut reseptiä. Kuqi vangittiin 6. toukokuuta 2025. Gerxhaliu vangittiin myöhemmin 27. kesäkuuta 2025.

Kuqi kertoi kuulusteluissa selvittäneensä tapahtumia. Hän kuvasi rooliaan sanoin "tyhmä juoksukoira" ja kertoi saaneensa toiminnastaan Gerxhaliulta yhteensä 7 000 euroa kahdella eri kerralla.Esitutkintapöytäkirja 5500/R/11697/25. Helsingin poliisilaitos, 2025.

 Tuomio 
Helsingin käräjäoikeus tuomitsi 26. syyskuuta 2025 Kuqin kahdeksan vuoden vankeusrangaistukseen kolmesta törkeästä huumausainerikoksesta. Ilman lieventäviä seikkoja rangaistus olisi ollut yli kymmenen vuotta. Oikeus alensi rangaistusta, koska Kuqi selvitti tapahtumia esitutkinnassa ja järjestäytyneisyyden aste katsottiin matalaksi. Kokonaisuuden kaksi pääorganisaattoria, kosovolainen Lulzim Gerxhaliu ja albanialainen Ergi Tusha, tuomittiin kumpikin kymmeneksi vuodeksi ja kahdeksi kuukaudeksi vankeutta. Kuqi, Gerxhaliu ja Tusha määrättiin menettämään valtiolle yhteisvastuullisesti 357 000 euroa rikoksen tuottamana taloudellisena hyötynä. Kokonaisuudessa oli 13 epäiltyä, joista kymmenen tuomittiin.

 Lähteet 

Luokka:Suomalaiset jalkapalloilijat
Luokka:Vuonna 1992 syntyneet
Luokka:Elävät henkilöt
Luokka:Suomen kosovolaiset
Luokka:Huumerikolliset
Luokka:Suomalaiset rikolliset